Broj: 711-I-821-P-249-18/19-13-11

Zagreb, 29. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave podnesene protiv** **dužnosnika Ivana Mijandrušića, općinskog načelnika Općine Gračišće,** na 44 sjednici, održanoj 29. ožujka 2019.g., donosi sljedeću:

 **ODLUKU**

**Postupak za odlučivanje o sukobu interesa protiv dužnosnika Ivana Mijandrušića, općinskog načelnika Općine Gračišće, u vezi sufinanciranja edukacije …………………… u 2012.g., Studijskog putovanja dužnosnika Ivana Mijandrušić u Frankfurt na Majni u 2013.g. i naručenog istraživanja od medijske kuće IPSOS d.o.o. u studenom/prosincu 2012.g., neće se pokrenuti, s obzirom da Povjerenstvo iz prikupljenih podataka i dokumentacije nije utvrdilo postojanje okolnosti koje bi upućivale na moguću povredu odredbi ZSSI-a počinjenu od strane prijavljenog dužnosnika.**

Obrazloženje

Protiv dužnosnika Ivana Mijandrušića, općinskog načelnika Općine Gračišće, podnesena je 16. srpnja 2018.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem 711-U-2242-P-249/18-01-2, a povodom koje je otvoren predmet pod brojem: P-249/18.

U predmetnoj prijavi u bitnom se navodi da je Općina Gračišće u tri slučaja nezakonito trošila novac Proračuna Općine Gračišće, što je, prema prijavitelju, vidljivo iz konto kartica Općine Gračišće kojima prijavitelj raspolaže i koje dostavlja u prilogu prijave. Prvi slučaj odnosi se na financiranje edukacije osobe ………………., koja, kako se u prijavi navodi, nikada nije bila službenica ili namještenica Općine Gračišće. Općina Gračišće navedenu osobu sufinancirala je u iznosu 2.000 kn 2012.g. Podnositelj navodi kako je riječ o kćerci tadašnjeg općinskog vijećnika Općine Gračišće koji je iste stranačke pripadnosti kao i prijavljeni dužnosnik te da je isti, prema saznanjima podnositelja, kum dužnosnika.

Drugi slučaj odnosi se na plaćanje povratne avionske karte Zagreb-Frankfurt-Zagreb sa pripadajućim dnevnicama za vrijeme provedeno u Frankfurtu 2013.g., pri čemu podnositelj izražava sumnju da je ovaj novac iz Proračuna potrošen u privatne svrhe. Podnositelj poziva Povjerenstvo da utvrdi je li navedeni iznos potrošen namjenski, zakonito i svrhovito.

Treći slučaj koji se u prijavi navodi, a koji se također vidi iz kontnih kartica Općine Gračišće, je da se iz proračuna Općine Gračišće 2012.g. platilo trgovačkom društvu IPSOS-u preko 12.000 kuna ispitivanje javnog mnijenja za što izražava osnovanu sumnju da je prijavljeni dužnosnik zlouporabio ova sredstva za stranačke potrebe.

Dana 20. kolovoza 2018.g. podnositelj je dostavio dopunu prijave u kojoj se u bitnom navodi kao i u prijavi od 16. srpnja 2018.g. Ovaj podnesak zaprimljen je pod brojem ulazne pošte Povjerenstva 711-U-2475-P-249/18-02-2. Podnositelj je Povjerenstvu dostavio požurnice dana 23. kolovoza 2018.g. i 22. studenog 2018.g.

Uvidom u Registar dužnosnika utvrđeno je da je dužnosnik Ivan Mijandrušić obnašao dužnosti općinskog načelnika Općine Gračišće u mandatu 2013. – 2017. te da istu dužnost obnaša i u aktualnom mandatu, od 29. svibnja 2017.g.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu ZSSI-a, stoga je i Ivan Mijandrušić, povodom obnašanja dužnosti zamjenika općinskog načelnika Općine Gračišće, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Povjerenstvo je povodom navoda u zaprimljenim prijavama pribavilo relevantne podatke i dokumentaciju kako bi se utvrdilo ukazuju li isti na moguću povredu odredbi ZSSI-a počinjenu od strane dužnosnika.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 7. ZSSI-a propisana su zabranjena djelovanja dužnosnika, dok su člankom 5. propisana načela koja su dužnosnici dužni poštivati u obnašanju javnih dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Pritom je člankom 4. stavkom 5. ZSSI-a propisano da su povezane osobe, u smislu ovog Zakona, osobe koje se, u smislu stavka 2. tog članka, smatraju članovima obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Općina Gračišće je 30. listopada 2018.g. dostavila očitovanje, KLASA: 052-01/18-01/04 od 23. listopada 2018.g., u vezi predmetnih okolnosti. U odnosu na sufinanciranje ……………, u očitovanju se navodi kako je Općina Gračišće sufinancirala edukaciju ……………………… za tečaj za napredno održavanje života djece, koji se održao u Zagrebu 18. - 20. svibnja 2012.g. ………………. je tada bila zaposlena u Zavodu za hitnu medicinu Istarske županije u Pazinu, koja pokriva područje Grada Pazina i Općine Gračišće. Sufinanciranje je bilo u cilju unaprjeđenja znanja te poboljšanja zdravstvene zaštite stanovnika. ……………… je podnijela zahtjev-molbu za sufinanciranje 23. travnja 2012.g., koja je urudžbirana pod brojem 402-01/12-01/11, a po zahtjevu je općinski načelnik Ivan Mijandrušić odobrio sufinanciranje Zaključkom, KLASA: 402-01/12-01/11 od 11. lipnja 2012.g. U očitovanju je dostavljena dokumentacija iz koje je vidljivo kako su ovakva sufinanciranja i donacije po molbama bila uobičajena praksa Općine Gračišće. Tako su Zaključkom dužnosnika prihvaćene zamolbe za financijsku pomoć udrugama, fizičkim osobama, osobama sa poplavama ugroženih područja Republike Hrvatske, ustanovama (školama), djeci za izvannastavne aktivnosti i dr. Navedene odluke donesene su na temelju članka 45. statuta Općine Gračišće.

Člankom 45. Statuta Općine Gračišće propisano je kako u obavljanju izvršne vlasti općinski načelnik, između ostalog, upravlja nekretninama i pokretninama u vlasništvu Općine Gračišće, kao i prihodima i rashodima Općine Gračišće u skladu sa zakonom, Statutom i općim aktima Općine Gračišće, kao i odlučuje o stjecanju i otuđivanju pokretnina i nekretnina i raspolaganju ostalom imovinom Općine Gračišće čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom. Ako je taj iznos veći od 1.000.000,00 (jedan milijun) kuna, općinski načelnik može odlučivati najviše do 1.000.000,00 (jedan milijun), a ako je taj iznos manji od 70.000,00 kuna, tada može odlučivati najviše do 70.000,00 kuna.

Povjerenstvo je pribavilo podatke od nadležnog Matičnog ureda te je, iz dostavljene dokumentacije, utvrdilo kako otac ……………………………, i dužnosnik Ivan Mijandrušić nisu kumovi, odnosno da je navedena tvrdnja iz prijave neosnovana. Slijedom navedenog, u pogledu povezanosti dužnosnika Ivana Mijandrušića i oca ………………., iz navoda sadržanih u podnesenoj prijavi, kao niti iz podataka i dokumentacije prikupljenih radi ocjene njezine osnovanosti i vjerodostojnosti, nije utvrđena okolnost koja bi povezivala navedene dužnosnike osim činjenice koja se u prijavi navodi da pripadaju istoj političkoj stranci, a koju činjenicu Povjerenstvo nije posebno utvrđivalo. Povjerenstvo ukazuje da je kroz svoju dosadašnju praksu zauzelo stav da se članstvo dužnosnika i druge fizičke osobe u istoj političkoj stranci ili izbornoj koaliciji, samo po sebi, ne smatra okolnošću prema kojoj se ta druga osoba smatra osobno interesno povezanom s dužnosnikom u smislu članka 4. stavka 5. ZSSI-a. Naime, samo na temelju činjenice da su određene osobe članovi iste političke stranke ili koalicije stranaka ili da su kandidati iste političke stranke ili koalicije stranaka za određenu javnu dužnost, bilo na državnoj, bilo na lokalnoj ili regionalnoj razini, može se opravdano zaključiti da iste osobe dijele isti politički interes u smislu zajedničkog programa i ciljeva koje namjeravaju ostvariti na predmetnim javnim dužnostima na koje su izabrani, ali samo ta okolnost nije dovoljna da bi se opravdano smatralo da su se iste osobe politički povezale radi korištenja javne dužnosti u svrhu međusobnog pogodovanja s ciljem ostvarenja određenih njihovih osobnih koristi.

Slijedom navedenog, Povjerenstvo nije utvrdilo postojanje okolnost koje bi ukazivale da je sufinanciranjem edukacije osobe ……………… u 2012.g. dužnosnik Ivan Mijandrušić počinio povredu neke od odredbi ZSSI-a.

U pogledu putovanja u Frankfurt na Majni, Povjerenstvo je utvrdilo kako se 28. - 30. listopada 2013. u Frankfurtu na Majni održalo Studijsko putovanje „Energetska obnova zgrada javnog sektora“ koje je organizirala Njemačko-hrvatska industrijska i trgovinska komora uz potporu Saveznog ministarstva za gospodarstvo i tehnologiju SR Njemačke. Ciljana skupina Studijskog putovanja bili si predstavnici hrvatskih ministarstava, državnih energetskih institucija i agencija, tijela lokalne samouprave, fakulteta i dr. institucija. Općina Gračišće zaprimila je poziv za studijsko putovanje te je na isto ispred Općine išao dužnosnik Ivan Mijandrušić.

Povjerenstvo je izvršilo uvid u pribavljenu dokumentaciju te je utvrdilo kako je Općina Gračišće 24. rujna 2013.g. zaprimila poziv Njemačko-hrvatske industrijske i trgovinske komore za Studijsko putovanje predstavnika hrvatskih institucija na temu „Energetska obnova zgrada javnog sektora“, zajedno s okvirnim programom studijskog putovanja i uvjetima sudjelovanja. U vezi troškova kod planiranja putovanja, u uvjetima sudjelovanja, napomenuto je kako troškove puta i noćenja plaćaju sami sudionici. Navedenom studijskom putovanju prisustvovali su uz dužnosnika i predstavnici drugih jedinica lokalne i područne (regionalne) samouprave i Fonda za zaštitu okoliša i energetsku učinkovitost. Iz dostavljenih računa i putnog naloga razvidno je da iznos troška predmetnog službenog putovanja dužnosnika Ivana Mijandrušića odgovara iznosu koji se navodi u prijavi.

Slijedom navedenog, utvrđeno je kako je dužnosnik Ivan Mijandrušić na službeni put otputovao na poziv međunarodne organizacije u okviru nadležnosti tijela u kojem obnaša dužnost te kako je sve troškove predmetnog puta snosila Općina Gračišće. Navedena okolnost stoga ne upućuje na moguću povredu odredbi ZSSI-a počinjenu od strane prijavljenog dužnosnika.

U odnosu na treću okolnost iz predmetne prijave prema očitovanju Općine Gračišće utvrđeno je kako je Općina Gračišće za potrebe istraživanja javnog mnijenja o zadovoljstvu korisnika te poboljšanju kvalitete građana na području Općine Gračišće za studeni/prosinac 2012.g. naručila i platila telefonsko istraživanje od tvrtke IPSOS d.o.o.

Uvidom u podatke iz podnesenih izvješća o imovinskom stanju dužnosnika Ivana Mijandrušića te podatke iz Sudskog registra Trgovačkog suda u Splitu utvrđeno je kako dužnosnik u navedenom trgovačkom društvu nema udjele, niti postoje druge okolnosti koje bi ukazivale da bi prijavljeni dužnosnik s navedenim trgovačkim društvom bio interesno povezan. Povjerenstvo pritom napominje kako nije nadležno za ispitivanje i utvrđivanje zakonitosti trošenja proračunskih sredstava jedinica lokalne samouprave, ali može ispitivati postupanje dužnosnika u kontekstu povrede odredbi ZSSI-a, ukoliko postoje okolnosti koje na takvu moguću povredu odredbi ukazuju.

Slijedom navedenog, Povjerenstvo iz prikupljenih podataka i dokumentacije nije utvrdilo postojanje okolnosti koje bi upućivale na moguću povredu odredbi ZSSI-a te je odlučilo kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Ivan Mijandrušić, elektroničkom dostavom
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana